奉和運判吳翼道留題石室
作者：郭祥正
朝代：宋

paragraphs: 雙峽天開控江水，水自䍧牁來萬里。
端州正在雙峽間，石室嵩臺壓孤壘。
誰傾北斗酌明河，化作七山平地起。
修蘿高張翠羽蓋，錦壁深藏赤鳳髓。
鳴禽交應杵臼聲，馴鹿見人行復止。
一洞能容百兩車，三溪却接滄溟底。
仰瞻圓頂碧玲瓏，傍穿小竇陰迤邐。
不應融結施鐫鑱，浪磅乳滴何年始。
森然物象難悉名，古圖脱落猶堪比。
老龜闖首龍縮角，猛虎磨牙鯨卷尾。
又如壯士披肺肝，戴主之忠死無已。
蒼崖題字多唐人，彷彿銀鉤唯二李。
山祇不放雲霧開，海神屢汲蟾光洗。
歐陽古録遺此碑，我漬香煤傳以紙。
寂寥相望三百年，乃有高才繼瑰瑋。
滁陽吳公富文采，來擁皇華宣使指。
霜威暫霽持謙尊，許接清游攜酒醴。
長絲千結盤彫梅，簌簌并刀膾頳鯉。
尋仙未遇飲正豪，落日嵐烟催返軌。
明朝大句揮長篇，戛玉鏘金轟兩耳。
有靈持護歸羊城，論價欲酬誰可擬。
蔣公毛公並詩伯，筆陣酣戰秋風裏。
越臺朱明被題遍，鵠奔此洞重新美。
沈侯湘寺陪俊游，韓子連山書宴喜。
勝概遂令天下知，名齊五嶽無由毁。
自憐羽翮久零落，只欲卑飛藏棘枳。
漫將俚語續公歌，投老那知遇知己。